2017-ben is folytatódott az eskütétellel kapcsolatos vita, amelynek következtében 2016-ban kizártak két törvényhozót. Júliusban további négy demokráciapárti törvényhozót (a 70-ből 6-ot) zártak ki. Így a demokráciapárti tábort megfosztották az egyes jogalkotási eljárásokban élvezett tényleges vétójogától; az egyharmados kisebbségi vétójoga más eljárásokban is nagyon bizonytalanná vált. Az ellenzék gyengülését kihasználva a kormánypárti törvényhozók decemberben sikeresen módosították a jogalkotási szabályokat és eljárásokat. Megnehezült az obstrukció, amelyet a demokráciapárti tábor korábban gyakran alkalmazott a kormány törvényjavaslataival szemben.

Március 26-án az 1 194 tagú választási bizottság zárt ülése kényelmes többséggel Carrie Lamet választotta Hongkong negyedik kormányzójává. A választási kampány élénk volt és bővelkedett a vitákban, holott mind a három jelölt a kormányzat támogatóinak táborából került ki. A média széles körben és szabadon tudósított erről, noha a digitális médiára vonatkozóan bizonyos korlátozásokat vezettek be. A választásokat azonban beárnyékolták a Peking beavatkozásával és nyomásgyakorlásával kapcsolatos állítások. Carrie Lam július 1-jén lépett hivatalba. Ígéretet tett arra, hogy megszólítja a demokráciapárti tábort is, és a gazdasági fejlesztést és a sürgős szociális problémákat előtérbe helyezve a hongkongi társadalom megbékélésén fog dolgozni. Megbízatása nem indult könnyen, mivel az előző kormányzat nagyszámú kényes bírósági eljárást indított.

Amint az előző jelentésekben is leszögeztük és több más alkalommal is hangsúlyoztuk, az EU arra ösztönzi Hongkong KKT-t és a központi kormány hatóságait, hogy az alaptörvénnyel összhangban indítsák újra a választási reformot, hogy megállapodásra jussanak egy demokratikus, tisztességes, nyílt és átlátható választási rendszerről. Az általános választójog a nyilvánosság nagyobb támogatását és több legitimitást biztosítana a kormányzatnak, valamint a Hongkong gazdasági céljainak elérésére és a társadalmi kihívások kezelésére tett kormányzati erőfeszítéseknek.

A július 1-jén hivatalba lépett új kormányzat –abból a célból, hogy tiszta lappal induljon – egy sor kezdeményezést indítványozott az emberek életkörülményeinek javítására. Carrie Lam kormányzó ígéretet tett arra, hogy erőfeszítéseket tesznek a politikai megosztottság megszüntetésére és egy befogadó társadalom kialakítására. A hosszú távú versenyképesség biztosítása érdekében a kormány markáns terveket jelentett be a hongkongi gazdaság diverzifikálására, valamint az innováció és a technológiai kapacitás fellendítésére.

Hongkong továbbra is versenyképes nemzetközi üzleti és pénzügyi központ, valamint világviszonylatban a szárazföldi Kínával folytatott üzleti élet első számú központja maradt.

Érvényesült a jogállamiság, és az igazságszolgáltatás továbbra is tanúbizonyságot tett függetlenségéről és a jogszerű eljárás következetes tiszteletben tartásáról, bár ismét szembekerült több politikailag érzékeny bírósági felülvizsgálattal.

A hozzávetőlegesen 320 000 főnyi külföldi háztartási alkalmazottat továbbra is hátrányosan érinti, hogy nem élveznek megfelelő munkaügyi és szociális védelmet. A külföldi háztartási alkalmazottakra vonatkozó meglévő két törvény különösen aggályos rendelkezéseket tartalmaz: az egyik az a követelmény, hogy a háztartási alkalmazottaknak a háztartásban kell lakniuk, a másik a „két hét” szabály, mely szerint a külföldi háztartási alkalmazottaknak a szerződésük lejárta után két héten belül munkát kell találniuk, ellenkező esetben kiutasíthatók. A kormány lépéseket tett az adósszolgaság és a munkaközvetítők által elkövetett visszaélések leküzdésére, azonban még határozottabb intézkedésre van szükség.

A kormány fellebbezett két, azonos nemű partnereket érintő, irányadó ügyben. Ha a legfelsőbb bíróság megerősíti a korábbi ítéleteket, az lendületet adhat a szexuális irányultságon alapuló megkülönböztetésre is kiterjedő, megkülönböztetést tiltó átfogó törvény elfogadásának.

Hongkong továbbra is társadalmi-gazdasági problémák egész sorával és egyenlőtlenséggel küzd: a Gini-együttható 0,539-es rekordértéket ért el, ami azt mutatja, hogy Hongkong a világ egyik legegyenlőtlenebb városa. Egyre nagyobb az egyenlőtlenség; a háztartások leggazdagabb 10 %-a 44-szer annyi jövedelemmel rendelkezik, mint a legszegényebb 10 %. A szegénység csökkentése és a hátrányos helyzetűek támogatása első helyen szerepel a kormány napirendjén.

Hongkongban megfelelően tiszteletben tartják a véleménynyilvánítás szabadságát, habár egyre inkább megkérdőjelezik annak határait az önrendelkezési vagy függetlenségi követelések kényes kérdésével kapcsolatosan. Az év elején a függetlenségpárti pártok bírálták a kormányt a véleménynyilvánítás szabadságának megsértése miatt, miután megtiltották számukra, hogy standokat állítsanak fel a holdújévi vásáron. A hatóságok azt állították, hogy Hongkong függetlenségének népszerűsítése veszélyeztetheti a közbiztonságot. A legtöbb egyetemen végül betiltották a Hongkong függetlenségét követelő transzparenseket és posztereket, amelyeket több hongkongi egyetemen is kifüggesztettek. Szeptember 16-án 10 egyetemi vezető közös nyilatkozatot adott ki, amelyben elutasították Hongkong függetlenségét, és elítélték a véleménynyilvánítás szabadságával való „visszaélést”. 12 felsőoktatási intézmény hallgatói szövetsége közös válaszban állt ki a diákok szabad joga mellett, hogy az egyetemeken megvitathassák a függetlenség kérdését. A kormány visszautasította azt a szóbeszédet, hogy a nyilatkozat kiadása érdekében nyomást gyakorolt volna az egyetemekre, és hozzáfűzte, hogy nem tűri a függetlenség támogatását.

2017 októberében előkerült az utolsó is azon „eltűnt” könyvkereskedők közül, akiknek ügyét nem tisztázták megnyugtatóan. 2015-ös eltűnését követően a szárazföldi hatóságok engedték szabadon Gui Minhait, egy szárazföldi születésű, honosított svéd állampolgárt. 2018 januárjában ismét őrizetbe vették Minhait.

A szárazföldi Kínával kötött vasút-megosztási megállapodás volt a másik olyan kérdés, amely 2017-ben nehézségeket okozott. A projekt előkészítése közel egy évtizede folyamatban volt, az új kormány júliusi hivatalba lépésekor azonban felgyorsultak az eljárások. A megállapodás értelmében a szárazföldi Kínával összekötetést biztosító új hongkongi vasútállomáson egy területet egységes határellenőrzési eljárás céljából bérbe adnak a szárazföldi Kínának. A javasolt megállapodás csaknem teljes körű joghatóságot biztosít Kínának a peronon, a vasúti kocsikban és az utasok várócsarnokában. A joghatóság nem korlátozódik a bevándorlásra, a vámügyre és a karanténba helyezésre, hanem a bűnügyre és más ügyekre is kiterjed.

Augusztus 17-én a hongkongi fellebbviteli bíróság börtönbüntetésre ítélte az Occupy három vezetőjét (Joshua Wong, Nathan Law and Alex Chow) a kormányzati központ előtti 2014-es jogellenes gyülekezés miatt. A fellebbezés idején már mindegyikük közérdekű munkát végzett. Az igazságügyi miniszter fellebbezett az alacsonyabb fokú bíróság által hozott első ítélettel szemben, amelyet túlságosan elnézőnek tartott. Tizenhárom másik demokráciapárti aktivistát is bebörtönöztek. A demokráciapártiak azzal vádolták a kormányt, hogy gyengíti a jogállamiságot és az igazságszolgáltatást fegyverként használja az ellenzék elnyomásához. Az ügyvédi kamara és a jogászszövetség közös nyilatkozatot adott ki, amely szerint nincs jele annak, hogy politikai megfontolások befolyásolták a határozatokat.

A bőséges likviditás, a pozitív piaci kilátások és a jelentős vállalati nyereségek hatására a Hang Seng Index 2017-ben túlszárnyalta a többi jelentős ázsiai tőzsdeindexet. Éves alapon több mint 35 %-kal emelkedett, és 2017. december 29-én 29 919 ponton zárt. Az első nyilvános részvénykibocsátási tevékenység (IPO) szárnyalt, annak ellenére, hogy az átlagos ügyletvolumen kisebb volt a 2016-osnál. Ugyanakkor Hongkong elveszítette a világ legnagyobb IPO-piacának címét, és a 2017-ben bevont források tekintetében New York és Sanghaj után a harmadik helyre esett vissza. A helyezésbeli visszaesés részben annak tulajdonítható, hogy nem került sor hatalmas tőzsdei jegyzésekre és a kínai technológiai vállalatok egyre inkább előnyben részesítik az USA-beli jegyzéseket. Az IPO-k során bevont források összege 2017-ben 128,5 milliárd hongkongi dollárra csökkent, ami 34,2 %-os visszaesést jelent. A tőzsdén jegyzett társaságok mintegy 50 %-a szárazföldi kínai vállalkozás volt.

Mivel a külső gazdasági környezet folyamatosan javult, Hongkongban gazdasági növekedés, alacsony infláció és teljes foglalkoztatottság volt tapasztalható. A reál GDP növekedés 2017-ben elérte a 3,8 %-ot, vagyis a növekedés üteme a 2016-os 2 %-hoz képest csaknem megkétszereződött. A bővülést alátámasztotta az erőteljes áru- és szolgáltatásexport, a beruházási kiadások és a fogyasztás. Fennmaradt a belföldi piac dinamikája, amit a kedvező foglalkoztatási feltételek és a pozitívabb üzleti hangulat is elősegített. Az éves munkanélküliségi ráta 3,1 % volt. Az inflációs nyomás enyhe volt; 2017-ben az infláció 1,7 %-on állt.

Hongkong továbbra is Ázsia virágzó nemzetközi pénzügyi és kereskedelmi központja, amely vezető helyet foglal el a különböző globális gazdasági versenyképességi felmérésekben. A kormány és az üzleti világ azonban aggódik a Hongkong regionális versenytársaival szembeni hosszú távú versenyképesség miatt. 2017-ben a kormány számos olyan kezdeményezés élére állt, amelyek – különösen az innovációs és technológiai fejlesztés ösztönzésére való törekvéssel – meghatározzák Hongkong gazdasági jövőjét, és kihasználják az „egy övezet, egy út” kínai kezdeményezésben betöltött szerepét.

Novemberben az Országos Népi Gyűlés Állandó Bizottsága megszavazta, hogy a nemzeti himnuszról szóló törvényt felvegyék Hongkong alaptörvényének III. mellékletébe, amely a Kínai Népköztársaság Hongkongban is alkalmazandó nemzeti törvényeit sorolja fel. Hongkong KKT kormánya azt mondta, hogy a nemzeti himnuszról szóló törvényt a megfelelő helyi jogszabály révén fogják alkalmazni a KKT területén. A nemzeti törvény által előírt egyes szankciók Hongkongban nem alkalmazhatók, mivel a büntetőjog jelentősen eltérő. Visszamenőleges alkalmazás nem várható.

A korrupció elleni rendszer erős és ellenálló maradt. Hongkongban nagyon magas szinten érvényre jutnak az átláthatóságot célzó és a korrupcióellenes intézkedések. A hatóságok, valamint a politikai és üzleti vezetők elismerik, hogy az átláthatóság alapvető fontosságú ahhoz, hogy Hongkong megmaradjon erős nemzetközi üzleti központként többek között a szárazföldi Kína vállalkozásai számára is.

Az emberkereskedelem kérdése továbbra is aggasztó, különösen egységes jogi és politikai keret hiányában. Hongkong KKT kormánya munkacsoportot hozott létre e probléma orvoslására, és együttműködik az EU-val és a nemzetközi közösség más tagjaival. Hongkong fokozta együttműködését a szárazföldi Kínával, ami a közös műveletekre is kiterjedt. Az EU és a Hongkongi Nemzetbiztonsági Hivatal júliusban az emberkereskedelemre vonatkozó sikeres munkaértekezletet tartott, és várakozással tekint a további együttműködés elé.

Október 3-án a felsőbb bíróság megkezdte annak a jogi keresetnek a tárgyalását, amelyet azzal a követelménnyel szemben nyújtottak be, miszerint a háztartási alkalmazottaknak a háztartásban kell lakniuk. E követelmény eltörlése üdvözlendő lépés lenne a háztartási alkalmazottak jogainak kiterjesztése terén: emberi jogi csoportok gyakran kifogásolták a háztartási alkalmazottak nem megfelelő életkörülményeit, és azt sürgették, hogy a hatóságok hagyjanak fel a háztartástól eltérő helyen lakást lehetővé tévő megállapodások büntetésével.

Az új gazdasági társaságok tőzsdei jegyzésének vonzása terén Hongkongot érő versenykényszert elismerve a hongkongi tőzsde 2017. december 15-én bejelentette, hogy bővíti tőzsdei jegyzési rendszerét, hogy súlyozott szavazati jogokból (két részvényosztályból) álló struktúrával rendelkező, feltörekvő és innovatív szektorbeli kibocsátók, valamint bevétellel még nem rendelkező biotechnológiai kibocsátók is megjelenhessenek. Az Értékpapír- és Határidős Ügyletek Bizottsága álláspontjának megváltozásával véget vetett az azzal kapcsolatos régóta húzódó vitának, hogy az Alibaba Group Holding Ltd. 2014-es New York-i tőzsdei jegyzését követően a szabályozó szerv elutasította a különleges szavazati jogokra vonatkozó javaslatot.

A hongkongi szabályozó szervek egy sor olyan kezdeményezés élére álltak, amelyek elősegítik a pénzügyi technológia fejlődését. A hongkongi kormány és a szabályozó szervek a pénzügyi innováció ösztönzése céljából együttműködési megállapodást írtak alá más pénzügyi technológiai központokban – köztük Egyesült Királyságban és Szingapúrban – lévő partnerekkel.

A kötvénypiacokat összekapcsoló rendszer elindítása (2017. július) tovább erősíti a Hongkong és Kína közötti pénzügyi összeköttetéseket. A rendszer a sanghaji és a hongkongi tőzsde összekapcsolására (amely 2014-ben indult), valamint a sencseni és a hongkongi tőzsde összekapcsolására (2016) vonatkozó programok mintáját követi. A kezdeti szakasz egyoldalú északi irányú kereskedésre korlátozódik. Az alapok kölcsönös elismerésére vonatkozó, 2015-ben bevezetett programmal együttvéve Hongkong többféle csatornát épített ki tőkepiacainak Kínával való összekapcsolására, és továbbra is vezető szerepet játszik a kínai tőkepiacok liberalizációjában.

2017. évi szakpolitikai beszédében Carrie Lam kormányzó azt javasolta, hogy a kutatás-fejlesztésre fordított kiadásokat öt év alatt növeljék a kétszeresére – a GDP 0,73 %-áról 1,5 %-ára –, és fogadjanak el egy sor intézkedést a fejlesztés ösztönzése érdekében. Az induló technológiai vállalatok támogatása céljából 2017-ben létrehozták a 2 milliárd hongkongi dollár összegű tőkével rendelkező Innovációs és Technológiai Kockázatitőke-alapot. Az év elején januárban a hongkongi és sencseni kormány közös megállapodást írt alá arról, hogy a két város határán fekvő Lok Ma Chauban innovációs és technológiai parkot alakítanak ki. A két fél reményei szerint kiegészítik egymás technológiafejlesztését, hogy felvegyék a versenyt más globális technológiai csomópontokkal.

Kína „egy övezet, egy út” kezdeményezése kulcsszerepet játszott a Hongkong KKT szakpolitikai döntéshozatalában. A hongkongi kormány hangsúlyozta, hogy ki kell használni az e kezdeményezésből és a Kuangtung–Hongkong–Makaó Öböl Térség (a továbbiakban: a Tágabb Öböl Térség) fejlesztéséből származó lehetőségeket. Az volt a kinyilvánított cél, hogy a KKT az „egy övezet, egy út” pénzügyi és vagyonkezelői központjává váljon, és a várost az Ázsiai Infrastrukturális Beruházási Bank (a továbbiakban: AIIB) vitarendezési és döntőbírósági központjává tegyék. 2017. júniusban Hongkong Kína védnöksége alatt álló nem szuverén tagként sikeresen csatlakozott az AIIB-hez.



Decemberben a hongkongi hatóságok és a Nemzeti Fejlesztési és Reformbizottság megállapodást írtak alá a Kína „egy övezet, egy út” kezdeményezésében való hongkongi részvétel megkönnyítésére. A megállapodás az alábbi hat kulcsterületre összpontosító konkrét intézkedéseket tartalmaz:

i. pénzügyek és befektetések;

ii. infrastruktúra és tengeri szolgáltatások;

iii. a gazdasági és kereskedelmi eljárások egyszerűsítése;

iv. az emberek közti kapcsolatok;

v. a Tágabb Öböl Térség fejlesztése; valamint

vi. projekt interfész és vitarendezési szolgáltatások.



A magánszektor egyre nagyobb mértékben vesz részt „egy övezet, egy út” projektekben, bár az üzleti érdeklődés túlnyomórészt az ASEAN-régióra korlátozódik. A hongkongi Kínai Fejlesztési Bank decemberben bocsátotta ki az első „egy övezet, egy út” kötvényt.

A pénzmosás és a terrorizmus finanszírozása elleni küzdelem szabályozásának erősítésére tett kormányzati erőfeszítéseknek megfelelően a kormány júniusban közzétette a pénzmosás és a terrorizmus finanszírozása (pénzügyi intézmények) elleni küzdelemről szóló 2017. évi törvényjavaslatot (módosító indítványt) és a társaságokról szóló 2017. évi törvényjavaslatot (módosító indítványt). Az előbbi törvényjavaslatnak az volt a célja, hogy törvényes ügyfél-átvilágítási és nyilvántartás-vezetési követelményeket alkalmazzanak a kijelölt nem pénzügyi vállalkozásokra és szakemberekre, amikor azok meghatározott ügyleteket folytatnak. Az utóbbi törvényjavaslat azt kívánta előírni a Hongkongban létrehozott vállalkozások számára, hogy a jelentős ellenőrzéssel rendelkezőkről vezetett nyilvántartással őrizzék meg a tényleges tulajdonlásokra vonatkozó információkat. Ezt a nyilvántartást kérelemre rendelkezésre kell bocsátani a bűnüldöző szervek tagjainak betekintés céljából.